IRPC ผนึก”ฮันนีเวลล์ฯ”ยักษ์ใหญ่อะโรเมติกส์ระดับโลก หวังอัพกำลังการผลิตเพิ่ม1.2 ล้านตัน/ปี
IRPC ผนึก"ฮันนีเวลล์ฯ"ยักษ์ใหญ่อะโรเมติกส์ระดับโลก หวังอัพกำลังการผลิตเพิ่ม1.2 ล้านตัน/ปี
8 มิ.ย. 2561

บริษัท ไออาร์พีซี จำกัด (มหาชน) หรือ IRPC เปิดเผยว่า บริษัทเตรียมใช้เทคโนโลยีที่ล้ำหน้าของฮันนีเวลล์ ยูโอพี (Honeywell UOP) ในโรงงานผลิตอะโรเมติกส์แห่งใหม่ที่จะสร้างที่จังหวัดระยอง ภายใต้โครงการดังกล่าว ฮันนีเวลล์ ยูโอพี จะอนุญาตให้สิทธิการออกแบบ จัดหาอุปกรณ์และเครื่องมือหลักๆ รวมถึงตัวเร่งปฏิกิริยาและสารตัวดูดซับที่ทันสมัยที่สุด เมื่อการก่อสร้างแล้วเสร็จในปี พ.ศ. 2565
โดยโรงงานดังกล่าวจะสามารถผลิตพาราไซลีน 1.2 ล้านตันต่อปี เพื่อใช้เป็นวัตถุดิบในการผลิตเม็ดพลาสติก แผ่นฟิล์ม และเส้นใยไฟเบอร์ อีกทั้งยังช่วยเพิ่มกำลังการผลิตเบนซีนของไออาร์พีซีจาก 114,000 ตันเป็น 495,000 ตันต่อปี โดยเบนซีนเป็นสารเติมแต่งในน้ำมันเชื้อเพลิงและเป็นส่วนประกอบของพลาสติก น้ำมันหล่อลื่น ยาง สีย้อมและผงซักฟอก
ด้าน จอห์น กูเกล รองประธานกรรมการ และผู้จัดการทั่วไปฝ่ายเทคโนโลยีกระบวนการและเครื่องมือของฮันนีเวลล์ ยูโอพีกล่าวว่า “โรงงานแห่งใหม่นี้จะช่วยให้ไออาร์พีซีสามารถปรับเปลี่ยนวัตถุดิบตั้งต้นในการผลิตขั้นกลางให้เป็นผลิตภัณฑ์อะโรเมติกส์ที่มีมูลค่าสูงขึ้น อาทิ พาราไซลีนและเบนซีนได้อย่างยอดเยี่ยม การดำเนินการครั้งนี้คือความก้าวหน้าล่าสุดของโครงการอะโรเมติกส์ที่ใช้เทคโนโลยียูโอพีที่ล้ำหน้า ซึ่งใช้เงินลงทุนและค่าใช้จ่ายในการปฏิบัติงานที่ต่ำลง”
อีกทั้ง โครงการนี้จะครอบคลุม ซีซีอาร์ แพลทฟอร์มิ่ง (CCR Platforming™) ของฮันนีเวลล์ ยูโอพี ซึ่งเปลี่ยนแนฟทาให้เป็นน้ำมันเบนซินออคเทนสูงและอะโรเมติกส์ และกระบวนการแอลดี พาเร็กซ์ (LD Parex™) ซึ่งสกัดแยกพาราไซลีนที่มีความบริสุทธิ์สูงออกจากมิกซ์ไซลีนและใช้สารละลายเจือจางรุ่นใหม่ที่ใช้พลังงานอย่างมีประสิทธิภาพมากขึ้น
นอกจากนี้ ในโครงการดังกล่าวยังจะใช้เทคโนโลยีซัลโฟเลน (Sulfolane™) ของฮันนีเวลล์ ยูโอพี ในการสกัดอะโรเมติกส์จากวัตถุดิบ รวมถึงเทคโนโลยีไอโซมาร์ (Isomar™) ช่วยเปลี่ยนโมเลกุลไซลีนให้เป็นพาราไซลีนที่มีมูลค่าสูงขึ้น และเทคโนโลยี ทาโทเรย์ (Tatoray™) ซึ่งเปลี่ยนโทลูอีนและอะโรเมติกส์ ซี9 (C9) เป็นมิกซ์ไซลีนและเบนซีนความบริสุทธิ์สูง ซึ่งให้ผลตอบแทนมากกว่าเท่าตัวเมื่อเทียบกับพาราไซลีนที่ได้จากแนฟทาซึ่งเป็นวัตถุดิบตั้งต้น
อนึ่ง ฮันนีเวลล์ ยูโอพี คือบริษัทชั้นนำของโลกที่ถือครองสิทธิ์เทคโนโลยีกระบวนการผลิตอะโรเมติกส์ เมื่อปีที่แล้ว ยูโอพีอนุญาตให้สิทธิ์การดำเนินการให้แก่โรงงานผลิตมากกว่า 100 โครงการและหน่วยกระบวนการผลิตอะโรเมติกส์มากกว่า 700 หน่วย ทั้งกระบวนการซีซีอาร์ แพลทฟอร์มิ่งมากกว่า 300 หน่วย กระบวนการซัลโฟเลน 159 หน่วย กระบวนการไอโซมาร์ 81 หน่วย กระบวนการทาโทเรย์ 59 หน่วย และกระบวนการพาเร็กซ์ 101 หน่วยทั่วโลก